次韻解樞幹二首  其一
作者：陳造
朝代：宋

paragraphs: 我方首儒冠，頗亦易此人。
尚友卑自漢，讀書考先秦。
士或暗鄭朴，識面蘄卜鄰。
計疎志空勤，敝帚浪自珍。
口前齊東語，瞢欲潤帝綸。
學如村社醖，百醨間一醇。
老蘗媚衰紅，飽閲姚魏春。
顧慚誤題品，五字極清新。
君才允文武，行矣拱帝宸。
余年念桑榆，歸去儕編民。